

# DATGANIAD POLISI RHEOLI TRYSORLYS

|  |
| --- |
| **DATGANIAD POLISI RHEOLI TRYSORLYS**  |
| **Adran** | Cyllid |
| **Awdur** | Y Pennaeth Cyllid  |
| **Awdurdodwyd gan:** | Y Cyfarwyddwr Cyllid  |
| **Gweithredir gan:** | Yr Adran Gyllid  |
| **Cyfeirnod y Polisi:** | POFIN1920108 |
| **Y polisi a ddisodlwyd:** | POFIN1819104 |
| **Fersiwn rhif:** | 2 | **Y Pwyllgor cymeradwyo:** | Bwrdd yr Is-GanghellorY Pwyllgor Strategaeth a Chyllid  |
| **Dyddiad cymeradwyo:** | 03.02.2007.02.20 | **Cofnod rhif:** | 19.43.0319.36 |
| **Statws:** | Cymeradwywyd | **Dyddiad gweithredu:**  | Chwefror 2020 |
| **Cyfnod cymeradwyo:** | 3 blynedd | **Dyddiad adolygu:** | Chwefror 2023 |

# Cylch gwaith

Mae’r datganiad hwn yn nodi polisi Prifysgol Glyndŵr Wrecsam a’i is-gwmnïau (Y Grŵp) ynghylch sicrhau cyllid cyfalaf, buddsoddi arian gwarged a symudiadau mewnol cronfeydd gwarged rhwng offerynnau a chyfrifon a sefydlwyd gan y sefydliad. Bydd y datganiad hwn yn cael ei fabwysiadu gan y Grŵp fel rhan o’i Reoliadau Ariannol.

# Diffiniad a sgôp

Mae rheoli trysorlys yn cynnwys rheoli’r holl arian parod, buddsoddi yn y farchnad ariannol a thrafodion y farchnad gyfalaf sy’n gysylltiedig ag arian parod ac adnoddau cyllido’r Grŵp ac adnabod a rheoli’r holl risgiau cysylltiedig.

Mae rheoli trysorlys hefyd yn ei gwneud yn ofynnol sicrhau bod gweithdrefnau yn bodoli er mwyn cydymffurfio â deddfwriaeth gysylltiedig e.e. Rheoliadau Gwyngalchu Arian 2003, Deddf Enillion Troseddau 2002 a Deddf Caethwasiaeth Fodern 2015.

Sicrhau cyllid cyfalaf – polisi’r Grŵp ynghylch benthyca yw lleihau’r costau tra’n cynnal sefydlogrwydd sefyllfa ariannol y Grŵp a’i uniondeb.

Buddsoddi cronfeydd gwarged – yr amcan o ran unrhyw fenthyca neu fuddsoddi cronfeydd yw sicrhau’r elw gorau posibl tra’n lleihau’r risg, cadw’r gwerth cyfalaf a diogelu enw da a gwerthoedd y Brifysgol.

Y prif egwyddor yw lleihau’r risg a chadw at werthoedd y Brifysgol uwchlaw uchafu’r elw.

Mae’r Cyfarwyddwr Cyllid a’r aelodau staff dynodedig (yn Atodiad A) wedi’u hawdurdodi gan y Pwyllgor Strategaeth a Chyllid i:

* 1. trefnu buddsoddi cronfeydd gwarged y Grŵp, hyd at uchafswm o

£2,000,000, gydag unrhyw un o’r sefydliadau sy’n bodloni’r meini prawf a nodir yn Atodiad B ac mewn dosbarthiadau asedau am y cyfnodau uchafswm fel y nodir yn Atodiad C.

* 1. benthyca cronfeydd yn ddarostyngedig i gymeradwyaeth strategol gan y Pwyllgor Strategaeth a Chyllid a’r Bwrdd Llywodraethwyr.

# Ffurfio’r Strategaeth Rheoli Trysorlys

Penderfynir ar ofynion Rheoli Trysorlys y Grŵp yn y gyllideb ariannol flynyddol a baratoir gan y Cyfarwyddwr Gweithredol Cyllid a’u cymeradwyo gan y Pwyllgor Strategaeth a Chyllid a Bwrdd Llywodraethwyr y Grŵp.

Yn flynyddol bydd y Cyfarwyddwr Gweithredol Cyllid yn paratoi’r isod, i’w cymeradwyo gan y Pwyllgor Strategaeth a Chyllid a Bwrdd Llywodraethwyr y Grŵp:

* 1. Rhagfynegiad yr arian gwarged a gofynion ad-dal benthyciadau (os o gwbl) ar gyfer y flwyddyn ariannol i ddod; a
	2. Strategaeth ar gyfer ariannu cynigion cyllid cyfalaf y Grŵp (os o gwbl) a buddsoddi arian parod gwarged am y cyfnod dan sylw yn y rhagfynegiad.

Wrth baratoi’r strategaeth bydd y Cyfarwyddwr Gweithredol Cyllid yn ystyried:

* 1. cynnal sefyllfa ariannol sefydlog y Grŵp;
	2. lefel gyfredol y cyfraddau llog a rhagfynegiadau newid yn y cyfraddau llog yn y dyfodol;
	3. gwerthoedd y Brifysgol a nodir yn nogfennau cynllunio’r Brifysgol e.e. y Fframwaith Strategol yn y dogfennau llywodraethu;
	4. swm cyfanredol yr holl gronfeydd, benthyciadau a chyfrifon a weithredir gan y Grŵp

Ar sail y rhagfynegiad blynyddol bydd y Cyfarwyddwr Gweithredol Cyllid yn paratoi rhagfynegiadau blynyddol treigl ar gyfer y flwyddyn gyfredol o ran yr arian parod gwarged tymor byr at ddibenion cymhwyso’r strategaeth ar sail o ddydd i ddydd. Lle bo’n berthnasol bydd y Cyfarwyddwr Gweithredol Cyllid yn argymell diwygiadau i’r strategaeth i’r Pwyllgor Strategaeth a Chyllid a’r Bwrdd Llywodraethwyr.

Mae gan y Cyfarwyddwr Gweithredol Cyllid awdurdod dirprwyedig i gymhwyso strategaeth y Grŵp ar gyfer adneuo cronfeydd gwarged a llif arian y Grŵp. Wrth weithredu’r pwerau hyn bydd yn ystyried:

* 1. rheoli risg hylifedd, gan sicrhau bod gan y Grŵp adnoddau arian parod ar gael ac y gall eu cyrchu, i’w alluogi i gyflawni ei amcanion busnes/gwasanaethau
	2. effaith newidiadau posibl yn y cyfraddau llog ar gostau benthyca a’r elw o fuddsoddi
	3. rheoli risgiau cyfreithiol a rheoleiddiol trwy sicrhau bod holl weithgareddau rheoli trysorlys y Brifysgol yn cydymffurfio â’i bwerau statudol a’i ofynion rheoleiddiol
	4. rheoli risgiau’r farchnad: bydd y Grŵp yn ceisio sicrhau na fydd ei bolisi Rheoli Trysorlys yn cael ei gyfaddawdu gan amrywiadau niweidiol yn y farchnad o ran gwerth y prif symiau mae’n eu buddsoddi, a bydd yn ymdrechu yn unol â hynny i warchod ei hun rhag effeithiau amrywiadau o’r fath.

# Dulliau cymeradwy i sicrhau cyllid cyfalaf

Bydd y Cyfarwyddwr Gweithredol Cyllid, ar y cyd â’r Pwyllgor Strategaeth a Chyllid a’r Bwrdd Llywodraethwyr, yn cyflawni gweithgareddau benthyca’r Grŵp ar ei ran. Ni all y Cyfarwyddwr Gweithredol Cyllid ymrwymo’r Grŵp i unrhyw fenthyca heb gael awdurdod penodol y Pwyllgor Strategaeth a Chyllid a’r Bwrdd Llywodraethwyr.

Bydd y Cyfarwyddwr Gweithredol Cyllid yn paratoi adroddiad i’r Pwyllgor Strateageth a Chyllid ar gyfer unrhyw fenthyca cyfalaf arfaethedig.

Wrth drefnu cyllid cyfalaf, bydd y Cyfarwyddwr Gweithredol Cyllid yn ystyried:

* 1. pwerau a rheolau’r Grŵp
	2. cyfyngiadau statudol
	3. gofynion y Memorandwm Ariannol â’r holl gyrff cyllido perthnasol
	4. telerau a chyfamodau benthyca.

Bydd y Pwyllgor Strategaeth a Chyllid yn darparu cyngor i’r Bwrdd Llywodraethwyr ynghylch benthyciadau potensial, gan gyfeirio at ofynion Cyngor Cyllido Addysg Uwch Cymru (CCAUC) yn y Memorandwm Sicrwydd ac Atebolrwydd 2015.

Trefnir cyfleusterau benthyca â sefydliadau y bernir bod ganddynt gryfder ariannol digonol yn unig, fel y bydd y cronfeydd a ymrwymir dan y cyfleusterau hyn ar gael fel a phan fo’u hangen gan Grŵp y Brifysgol yn unol â thelerau’r cytundeb benthyca. Yn arferol bydd hyn yn golygu bod gan sefydliadau benthyca radd fuddsoddi (gradd BBB) ac yn medru dangos ymrwymiad tymor hir i’r sector addysg uwch.

# Buddsoddi ac adneuo cronfeydd gwarged

Y prif egwyddor sy’n llywio buddsoddi balansau arian parod gwarged yw cadw gwerth cyfalaf adnoddau’r Grŵp a chadw at werthoedd y Brifysgol. Mae gan y Cyfarwyddwr Gweithredol Cyllid awdurdod dirprwyedig i fuddsoddi cronfeydd gwarged y Grŵp yn unol â’r strategaeth ariannol flynyddol ac yn unol â thelerau’r datganiad hwn.

Awdurdodi’r Cyfarwyddwr Gweithredol Cyllid i fuddsoddi mewn Cyfrifon Adneuo Trysorlys, cyfrifon cyfredol sy’n talu llog ac offerynnau tebyg YN UNIG, fel y diffinnir yn Atodiad C, sy’n cadw gwerth cyfalaf y buddsoddiad ac yn lleihau’r risg.

Mae’r Cyfarwyddwr Gweithredol Cyllid yn gyfrifol am sicrhau monitro statws credyd y rhai sy’n derbyn adneuon gan ddefnyddio ffynonellau gwybodaeth allanol priodol, fel y diffinnir yn Atodiad B.

Y prif ffactor sy’n llywodraethu gwneud cronfeydd gwarged yn agored i newidiadau cyfradd llog yw rhagfynegiad llif arian y Brifysgol. Lle bo angen cronfeydd gwarged i fodloni all-lifau arian parod posibl yn y dyfodol byddant yn cael eu hadneuo am gyfnod byr a fydd yn sicrhau bod y cronfeydd ar gael neu bod yr offerynnau’n hylifol.

Mae’r Grŵp angen i’w swyddogion dalu sylw priodol i lywodraethu corfforaethol ac ystyriaethau cymdeithasol, moesegol ac amgylcheddol perthnasol wrth ddewis, cadw a gwireddu’r holl fuddsoddiadau trysorlys. Mae’r Pwyllgor Strategaeth a Chyllid yn disgwyl i hyn gael ei wneud mewn modd sy’n cyd-fynd ag amcanion buddsoddi’r Grŵp a’i werthoedd a’i ddyletswyddau cyfreithiol.

Bydd y Grŵp hefyd yn ceisio sicrwydd gan ei adneuwyr eu bod yn bodloni’r gofynion moesegol hyn.

Bydd y portffolio buddsoddiadau wedi’i drefnu fel na fydd mwy na **£2,000,000** o gyfalaf wedi’i fuddsoddi ar unrhyw un adeg mewn unrhyw un sefydliad cymeradwy fel y diffinnir yn Atodiad B. Nid yw’r terfynau hyn yn cynnwys gwerth cronfeydd a allai fod wedi eu lleoli mewn cyfrifon cronfeydd wrth gefn busnes a chyffredinol gyda sefydliadau sy’n darparu gwasanaeth bancio sylfaenol i’r Grŵp.

# Rheoli risg hylifedd a chronfeydd wrth gefn arian parod

Bydd y Grŵp yn sicrhau bod ganddo adnoddau arian parod, trefniadau benthyca, gorddrafft neu gyfleusterau wrth gefn digonol i’w alluogi i gael y lefel cronfeydd ar gael iddo sy’n angenrheidiol ar gyfer cyflawni ei amcanion busnes.

Mae system rhagfynegi a monitro llif arian effeithiol yn bodoli er mwyn adnabod i ba raddau mae’r Grŵp yn agored i effeithiau amrywiadau a diffygion llif arian parod potensial.

Er mwyn caniatáu ar gyfer gofynion hylifedd nas rhagwelwyd, bydd y Grŵp yn anelu at ddal cyfleusterau tynnu arian i lawr fyddai’n ddigon ar gyfer mis o gostau gweithredu a chyflogres y Grŵp. Mae hyn oddeutu £3 miliwn ar hyn o bryd. Fodd bynnag, nod y Grŵp fydd isafu defnyddio unrhyw gyfleuster tynnu arian i lawr gymaint ag y bo’n ymarferol trwy gadw cronfeydd arian parod gyda phrif fancwyr y Brifysgol.

Bydd swm y cronfeydd ar gael yn cael eu hadolygu’n rheolaidd a’u cymharu yn erbyn y lefel darged. Bydd diffygion yn cael eu hymchwilio a chyflwynir camau gweithredu i adfer y cronfeydd wrth gefn at y lefel darged.

Bydd lefel darged y cronfeydd ar gael yn cael ei adolygu yn dilyn newidiadau arwyddocaol mewn cyllido, yr hinsawdd ariannol neu risgiau eraill.

# Materion cyfreithiol

Cyn ymrwymo i unrhyw drafodion benthyca neu fuddsoddi mae’n gyfrifoldeb ar y Cyfarwyddwr Gweithredol Cyllid i fodloni ei hun, trwy gyfeirio at gynghorwyr cyfreithol y Grŵp os oes angen, nad yw’r trafodyn arfaethedig yn torri unrhyw statud, rheoliadau ariannol y Grŵp neu ofynion memorandwm ariannol Cyngor Cyllido Addysg Uwch Cymru.

# Defnyddio Rheolwyr Allanol

Gall y Grŵp benodi rheolwyr allanol i’w adneuon tymor byr. Bydd eu telerau penodi yn ddarostyngedig i gymeradwyaeth y Pwyllgor Strategaeth a Chyllid ac yn ddarostyngedig i’w hadolygu’n flynyddol, yn unol â’r dirprwyo yn Atodiad D.

# Dirprwyo

Mae’r Grŵp wedi llunio a chymeradwyo cynllun dirprwyo ar gyfer gweithredu’r polisi trysorlys. Nodir crynodeb yn Atodiad D.

# Adolygu ac Adrodd

Bydd y Cyfarwyddwr Gweithredol Cyllid yn darparu adroddiadau rheolaidd i’r Pwyllgor Strategaeth a Chyllid am y llif arian a’r buddsoddiadau ac adroddiad blynyddol ar berfformiad. Bydd hyn yn cael ei gyflawni gyda’r nod o asesu p’un ai yw’r dulliau a’r offerynnau sy’n cael eu defnyddio ar hyn o bryd yn parhau i gynrychioli’r gwerth gorau. Bydd yr adolygiad yn ystyried dulliau buddsoddi ac offerynnau buddsoddi amgen, a ph’un ai y gellid eu defnyddio i gynyddu lefel yr elw ar fuddsoddiadau yn unol â’r amcanion polisi a bennwyd gan y Pwyllgor Strategaeth a Chyllid.

# Atodiad A – Aelodau Staff Dynodedig

Y Cyfarwyddwr Gweithredol Cyllid

Y Pennaeth Cyllid

Y Partneriaid Busnes Cyllid

Y Cyfrifydd Ariannol

# Atodiad B – Cyfradd isafswm ar gyfer sefydliadau a therfynau credyd

Mae’n rhaid i sefydliadau ariannol fodloni dau o’r tri maen prawf a ganlyn (ar sail sgorau asiantaethau graddio):

|  |  |  |  |
| --- | --- | --- | --- |
| **Asiantaeth Raddio** | **Math** | **Lefel** | **Gradd** |
| Moodys | L/T | Isafswm | A1 |
| S&P | L/T | Isafswm | A+ |
| Fitch | L/T | Isafswm | A+ |

Terfyn credyd uchafswm ar gyfer pob sefydliad ariannol: £2m.

# Atodiad C – Dosbarthiadau asedau a chyfnodau uchafswm

**Dosbarthiadau asedau Cyfnod uchafswm**

Cyrchu ar unwaith -

Adneuo sefydlog 12 mis

Bil Trysorlys Llywodraeth y Deyrnas Unedig 12 mis

Giltiau Llywodraeth y Deyrnas Unedig 12 mis

Tystysgrifau Adneuo (T+0) 12 mis

Bondiau Ariannol Corfforaethol 2 flynedd

**Atodiad D – Cynllun Dirprwyo’r Polisi Trysorlys**

**Pŵer Dirprwyedig: Gweithredir gan:**

|  |  |
| --- | --- |
| Cymeradwyo a diwygio’r Polisi Rheoli Trysorlys  | Y Pwyllgor Strategaeth a Chyllid |
| Diwygio’r rhestr sefydliadau cymeradwy  | Y Pwyllgor Strategaeth a Chyllid a’r Bwrdd Llywodraethwyr  |
| Cymeradwyo’r Strategaeth Ariannol Flynyddol  | Pwyllgor Strategaeth a Chyllid a’r Bwrdd Llywodraethwyr  |
| Gweithredu’r strategaeth a gymeradwywyd | Y Cyfarwyddwr Gweithredol Cyllid |
| Ymdrin â gwrthbartïon Trysorlys  | Y Cyfarwyddwr Gweithredol Cyllid / Y Pennaeth Cyllid |
| Dewis/defnyddio Rheolwyr Allanol – adneuon tymor byr  | Y Cyfarwyddwr Gweithredol Cyllid |
| Awdurdodi trosglwyddiadau arian parod  | Y Cyfarwyddwr Gweithredol Cyllid / Y Pennaeth Cyllid |
| Dogfennau bethyca a benthyciadau  | Y Cyfarwyddwr Gweithredol Cyllid, y Pwyllgor Strategaeth a Chyllid a’r Bwrdd Llywodraethwyr  |
| Mandadau bancio a delio  | Y Cyfarwyddwr Gweithredol Cyllid dan awdurdod y Pwyllgor Strategaeth a Chyllid a’r Bwrdd Llywodraethwyr  |



|  |
| --- |
| **POLISI BUDDSODDI MOESEGOL**  |
| **Adran** | Yr Adran Gyllid  |
| **Awdur** | Y Pennaeth Cyllid |
| **Awdurdodwyd gan:** | Y Cyfarwyddwr Cyllid  |
| **Gweithredwyd gan:** | Yr Adran Gyllid  |
| **Cyfeirnod Polisi:** | POFIN1920108 |
| **Polisi a ddisodlwyd:** | POFIN1819104 |
| **Fersiwn rhif:** | 2 | **Pwyllgor Cymeradwyo:** | Bwrdd yr Is-Ganghellor Pwyllgor Strategaeth a Chyllid |
| **Dyddiad cymeradwyo:** | 03.02.2007.02.20 | **Cofnod rhif:** | 19.43.0319.36 |
| **Statws:** | Cymeradwywyd | **Dyddiad gweithredu:** | Chwefror 2020 |
| **Cyfnod cymeradwyo:** | 3 blynedd  | **Dyddiad Adolygu:** | Chwefror 2023 |

1. **Pwrpas a sgôp**

Er mwyn sicrhau bod buddsoddiadau yn cyfateb i flaenoriaethau a gwerthoedd y Grŵp, datblygwyd Polisi Buddsoddi Moesegol. Bwriedir i’r Polisi hwn gefnogi nodau’r Grŵp o fuddsoddi ei gronfeydd gan roi ystyriaeth ddyledus i faterion moesegol, amgylcheddol, cymdeithasol a llywodraethu corfforaethol. Mae’r polisi yn berthnasol i’r holl staff, myfyrwyr a rhandeiliaid eraill y Grŵp a’i nod yw rhoi llais i randdeiliaid mewn materion moesegol, amgylcheddol a chynaliadwyedd.

# Amcan buddsoddi

Amcan unrhyw fenthyca neu fuddsoddi cronfeydd yw cael yr elw gorau posibl tra’n isafu’r risg a chadw’r gwerth cyfalaf. Y prif egwyddor yw osgoi risg i oresgyn uchafu gwneud elw.

Mae’r Pwyllgor Strategaeth a Chyllid yn disgwyl i ddewis, cadw a gwireddu’r holl fuddsoddiadau trysorlys gael ei wneud mewn modd sy’n cyd-fynd ag amcanion buddsoddi a dyletswyddau cyfreithiol y Grŵp. Mae’r Grŵp hefyd yn ceisio sicrwydd digonol gan ei adneuwyr eu bod yn bodloni’r gofynion moesegol.

# Buddsoddi moesegol

Bydd y Grŵp yn buddsoddi mewn busnesau sy’n dangos dull cynaliadwy a chadarnhaol yn foesegol o ran yr amgylchedd, llywodraethu a chymdeithas yn unig (ac eithrio Sefydliadau Ariannol).

Wrth wneud penderfyniadau buddsoddi bydd y Grŵp yn:

* + Gweithredu arferion da o ran hawliau dynol
	+ Sicrhau bod penderfyniadau a gweithredoedd corfforaethol yn rhoi ystyriaeth ddyledus i’r amgylchedd a’r hinsawdd byd-eang
	+ Sicrhau prosesau ac arferion buddsoddi tryloyw
	+ Cymryd rhan mewn darpariaeth a chaffael adnoddau a gwasanaethau cynaliadwy
	+ Cymryd rhan mewn arferion gorau llywodraethu corfforaethol
	+ Ceisio cynyddu buddsoddi mewn gweithgareddau amgylcheddol, megis cwmnïau neu gronfeydd ynni adnewyddadwy
	+ Peidio â buddsoddi mewn gweithgareddau a ystyrir yn anfoesegol neu sy’n dieithrio cefnogwyr ariannol neu’n cael effaith negyddol perthnasol ar fyfyrwyr potensial
	+ Annog unrhyw un sy’n dymuno herio arferion y Grŵp ar sail buddsoddi moesegol i fynegi eu pryderon

Ni fydd y Grŵp yn gwneud buddsoddiadau uniongyrchol bwriadol (yn cynnwys trwy gronfeydd ar y cyd) mewn cwmnïau o’r math isod:

* + Cwmnïau tanwydd ffosil
	+ Cwmnïau arfau
	+ Corfforaethau sy’n cymryd rhan mewn torri cyfraith ryngwladol

Nod y Grŵp fydd tynnu yn ôl o unrhyw fuddsoddiadau sy’n bodoli y canfyddir eu bod yn torri’r polisi moesegol.

# Adroddiadau buddsoddi

Bydd y Cyfarwyddwr Gweithredol Cyllid yn cyflwyno adroddiadau Rheoli Trysorlys i’r Pwyllgor Strategaeth a Chyllid yn rheolaidd i’w hystyried a’u hadolygu; bydd yr adroddiadau hyn yn cynnwys manylion am faterion buddsoddi moesegol. Bydd y Pwyllgor Strategaeth a Chyllid yn ymgynghori gydag ac yn ystyried yr argymhellion a ddarperir gan Fwrdd yr Is-Ganghellor (sy’n cynnwys cynrychiolwyr myfyrwyr).

Yn achos unrhyw fuddsoddiadau a wneir bydd natur y sector y mae’r Grŵp yn buddsoddi ynddynt yn cael eu cynnwys mewn adran Buddsoddi yn y datganiadau ariannol blynyddol. Mae datganiadau ariannol y Grŵp yn cael eu cyhoeddi ar y rhyngrwyd ac ar gael yn gyhoeddus.

# Adolygu’r Polisi

Bydd y polisi yn cael ei fonitro, ei adolygu a’i gymeradwyo yn flynyddol gan y Pwyllgor Strategaeth a Chyllid.

Bydd adroddiadau cynnydd yn cael eu cyflwyno i’r Pwyllgor Strategaeth a Chyllid yn cynnwys adran ar fuddsoddi moesegol sy’n nodi’r cynnydd o ran nodau’r polisi. Er mwyn cynorthwyo adborth i randdeiliaid, lle bo’n briodol, bydd cynnydd y Grŵp yn y mater hwn yn cael ei grybwyll yng nghyfarfodydd Bwrdd y Brifysgol a Chyfarfodydd Agored Blynyddol.

Mae Polisi Buddsoddi Moesegol y Grŵp ar gael i’r cyhoedd ei weld yn adrannau Cynaliadwyedd, Rhyddid Gwybodaeth a Llywodraethu gwefan y Brifysgol. Anogir myfyrwyr, staff a rhanddeiliaid eraill i roi adboarth ar y polisi hwn.

Er mwyn sicrhau ymgysylltu effeithiol â’r polisi hwn, bydd y Pwyllgor Strategaeth a Chyllid yn adolygu’r holl adborth a dderbynnir.